Návrh

**ZÁKON**

z ......... 2015

**o podpore najmenej rozvinutých okresov a o zmene a doplnení zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

**§ 1**

**Predmet úpravy**

Tento zákon upravuje podmienky poskytovania podpory najmenej rozvinutým okresom.

**§2**

**Základné pojmy**

Na účely tohto zákona sa rozumie:

a) najmenej rozvinutým okresom okres, v ktorom miera evidovanej nezamestnanosti vypočítaná z disponibilného počtu uchádzačov o zamestnanie, ktorú vykazuje Ústredie práce, sociálnych vecí a rodiny, v období za aspoň deväť štvrťrokov počas predchádzajúcich dvanástich po sebe nasledujúcich štvrťrokov bola vyššia ako 1,9-násobok priemernej miery evidovanej nezamestnanosti v Slovenskej republike za rovnaké obdobie; okres sa považuje za najmenej rozvinutý až do ukončenia plnenia Akčného plánu pre najmenej rozvinutý okres (ďalej len „akčný plán“),

b) podporou súbor opatrení a úloh uvedených v akčnom pláne,

c) prijímateľom podpory všetky obce nachádzajúce sa v najmenej rozvinutom okrese a ďalšie subjekty územnej spolupráce[[1]](#footnote-1)) v súlade s akčným plánom,

d) rezortným programom programy a podpory poskytované ministerstvami a ostatnými ústrednými orgánmi štátnej správy formou dotácií, grantov a finančných príspevkov.

**Pôsobnosť**

**§ 3**

1. Ministerstvo dopravy, výstavby a regionálneho rozvoja Slovenskej republiky (ďalej len „ministerstvo“) zabezpečuje vypracovanie a vyhodnocuje plnenie akčného plánu.
2. Ostatné ministerstvá a ostatné ústredné orgány štátnej správy spolupracujú s ministerstvom pri vykonávaní úloh uvedených v odseku 1, ktoré im vyplývajú zo zákona.
3. Ministerstvo práce, sociálnych vecí a rodiny Slovenskej republiky je povinné informovať ministerstvo o okresoch, ktoré spĺňajú podmienku pre vznik nároku na podporu podľa tohto zákona do 30 dní odo dňa účinnosti tohto zákona a následne do 30 dní po ukončení spracovania kvartálnych údajov o miere evidovanej nezamestnanosti.

**§ ~~4~~**

**Akčný plán**

1. Akčný plán je vládou Slovenskej republiky (ďalej len „vláda“) schválený záväzný dokument zameraný na odstraňovanie zaostávania najmenej rozvinutého okresu, ktorý vychádza zo základných dokumentov podpory regionálneho rozvoja[[2]](#footnote-2)), ďalších dokumentov a odporúčaní Rady pre rozvoj regiónov (ďalej len „rada“).
2. Akčný plán obsahuje analýzu nepriaznivého hospodárskeho, sociálneho a environmentálneho stavu najmenej rozvinutého okresu, zhodnotenie jeho rozvojového potenciálu, návrh opatrení a úloh na zabezpečenie realizácie a plnenia akčného plánu, časový harmonogram, spôsoby a zdroje financovania, monitorovanie a hodnotenie dosiahnutého pokroku. Akčný plán zároveň integruje už existujúce rezortné programy, prierezové programy a navrhuje odstraňovanie prekážok pre ich využívanie.
3. Akčný plán obsahuje odporúčania pre Monitorovacie výbory operačných programov financovaných z Európskych štrukturálnych a investičných fondov Európskej únie vo vzťahu k poskytovaniu pomoci pre najmenej rozvinuté okresy. Prierezové individuálne projekty môžu byť definované ako „Integrovaný projekt“[[3]](#footnote-3)), ktorý môže byť financovaný z jedného zdroja.
4. Ministerstvo predkladá vláde na schválenie návrh akčného plánu do šiestich mesiacov od písomného oznámenia Ministerstva práce, sociálnych vecí a rodiny Slovenskej republiky o okresoch, ktoré spĺňajú podmienku vzniku nároku na podporu.
5. Príspevok na opatrenia v akčnom pláne, pri ktorých sa predpokladá financovanie z prostriedkov Európskych štrukturálnych a investičných fondov, sa poskytuje podľa osobitných predpisov[[4]](#footnote-4)).
6. Akčný plán sa vypracováva na obdobie piatich rokov.

 **§ 5**

**Rada**

1. Rada je odborným poradným orgánom ministra dopravy, výstavby a regionálneho rozvoja Slovenskej republiky (ďalej len „minister“), ktorú tvoria zástupcovia ministerstva, ostatných ministerstiev a ostatných ústredných orgánov štátnej správy a subjektov územnej spolupráce.
2. Členov rady a predsedu rady vymenúva a odvoláva minister na návrh príslušného ministra, vedúceho ostatného ústredného orgánu štátnej správy a subjektu územnej spolupráce.
3. Počet členov rady nominovaných orgánmi štátnej správy a nominovaných subjektmi územnej spolupráce musí byť rovnaký. Predsedom rady je zástupca ministerstva.
4. Rada spolupracuje s ministerstvom pri vypracovaní návrhu akčného plánu.
5. Podrobnosti o zložení rady, spôsobe rokovania a činnosti rady upraví štatút, ktorý schvaľuje minister.

**§ 6**

**Forma podpory**

Podpora sa poskytuje podľa akčného plánu schváleného vládou. Návrh opatrení v akčnom pláne môže okrem opatrení podľa osobitných predpisov4) obsahovať aj opatrenia podpory poskytované formou

1. technickej podpory,
2. regionálneho príspevku.

**§ 7**

**Technická podpora**

Technická podpora je poskytovanie služieb formou odovzdávania znalostí, skúseností a transferom špecifického know-how s cieľom skvalitniť administratívne kapacity subjektov územnej spolupráce v najmenej rozvinutom okrese v súlade s akčným plánom.

**§ 8**

**Regionálny príspevok**

1. Regionálny príspevok je finančný príspevok poskytovaný ministerstvom zo štátneho rozpočtu.
2. Účel a výška regionálneho príspevku je definovaná v akčnom pláne.

1. Regionálny príspevok poskytuje ministerstvo prijímateľovi podpory na základe zmluvy uzavretej medzi prijímateľom podpory a ministerstvom.
2. Regionálny príspevok možno poskytnúť prijímateľovi podpory na základe akčného plánu schváleného vládou v súlade s jeho harmonogramom a plnením podmienok akčného plánu.
3. Zmluva podľa odseku 3 obsahuje najmä

a) údaje o zmluvných stranách,

b) účel regionálneho príspevku,

c) výšku regionálneho príspevku a podmienky jeho čerpania,

d) podmienky na základe ktorých sa regionálny príspevok poskytuje,

e) podmienky, za ktorých je prijímateľ podpory povinný regionálny príspevok vrátiť.

**Spoločné a prechodné ustanovenia**

**§ 9**

Ak opatrením podľa tohto zákona môže byť poskytnutá štátna pomoc, možno ho uplatniť len vtedy, ak je v súlade s pravidlami štátnej pomoci.[[5]](#footnote-5))

**§ 10**

Ak k 1. decembru 2015 vznikne najmenej rozvinutému okresu nárok na podporu podľa tohto zákona, deväťmesačná lehota na predloženie návrhu akčného plánu vláde na schválenie začína plynúť odo dňa nadobudnutia účinnosti tohto zákona.

**Čl. II**

Zákon č. 561/2007 Z. z. o investičnej pomoci a o zmene a doplnení niektorých zákonov v znení zákona č. 56/2009 Z. z., zákona č. 231/2011 Z. z., zákona č. 547/2011 Z. z., zákona č. 70/2013 Z. z., zákona č. 352/2013 Z. z., zákona č. 102/2014 Z. z. a zákona č. 62/2015 Z. z. sa mení a dopĺňa takto:

1. V § 4 sa za odsek 3 vkladá nový odsek 4, ktorý znie:

„(4) Ak investičný zámer bude realizovaný v okrese, ktorý k prvému dňu kalendárneho roka, v ktorom bol investičný zámer doručený ministerstvu patrí medzi najmenej rozvinuté okresy,15b)

1. suma uvedená v odseku 1 písm. a) sa znižuje na 200 000 eur, pričom najmenej 50 % musí byť krytých vlastným imaním právnickej osoby alebo majetkom fyzickej osoby – podnikateľa,
2. hodnota podľa odseku 1 písm. b) sa znižuje na 30 % ,
3. podmienka vytvorenia nových pracovných miest podľa odseku 1 písm. d) sa považuje za splnenú realizáciou investičného zámeru vedúceho k vytvoreniu najmenej desiatich nových pracovných miest.“.

Doterajšie odseky 4 až 7 sa označujú ako odseky 5 až 8.

Poznámka pod čiarou k odkazu 15b znie:

15b) „§ 2 ods. 1 zákona č. .../2015 o podpore najmenej rozvinutých okresov a o zmene a doplnení zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov.“.

1. V § 4 ods. 5 sa slová „alebo odseku 3 písm. a)“ nahrádzajú slovami „odseku 3 písm. a) alebo odseku 4 písm. a)“.
2. V § 4 ods. 8 sa slovo „4“ nahrádza slovom „5“.
3. V § 7 sa za odsek 3 vkladá nový odsek 4, ktorý znie:

„(4) Ak investičný zámer bude realizovaný v okrese, ktorý je k prvému dňu kalendárneho roka, v ktorom bol investičný zámer doručený ministerstvu najmenej rozvinutým okresom,15b)

1. suma uvedená v odseku 1 písm. b) sa znižuje na 200 000 eur, z toho najmenej 100 000 eur musí byť krytých vlastným imaním právnickej osoby alebo majetkom fyzickej osoby – podnikateľa
2. hodnota podľa odseku 1 písm. b) sa znižuje na 20 %,
3. podmienka vytvorenia nových pracovných miest podľa odseku 1 písm. d) sa považuje za splnenú realizáciou investičného zámeru vedúceho k vytvoreniu najmenej piatich nových pracovných miest.“.

Doterajšie odseky 4 až 6 sa označujú ako odseky 5 až 7.

1. V § 7 ods. 7 sa slová „a 3“ nahrádzajú slovami „až 4“.
2. V § 8 ods. 1 písm. a) sa slová „a 5“ nahrádzajú slovami „a 6“ a slová „a 4“ sa nahrádzajú slovami „a 5“.
3. V § 15 ods. 1 písm. a) sa slová „a 3, § 4 ods. 5“ nahrádzajú slovami „až 4, § 4 ods. 6“ a slová „a 3, alebo § 7 ods. 4“ sa nahrádzajú slovami „až 4, alebo § 7 ods. 5“.
4. V § 15 ods. 1 písm. b) sa slová „4 ods. 5“ nahrádzajú slovami „4 ods. 6 “ a slová „7 ods. 4“ sa nahrádzajú slovami „7 ods. 5“.
5. V § 15 ods. 4 sa slová „3 a ods. 5“ nahrádzajú slovami „4 a ods. 6“ a slová „7 ods. 1 až 4“ sa nahrádzajú slovami „7 ods. 1 až 5“.
6. V § 16 ods. 2 sa slová „1 a 5“ nahrádzajú slovami „1 a 6“ a slová „1 a 4“ sa nahrádzajú slovami „1 a 5“.
7. V § 16 ods. 6 sa slová „ods. 5“ nahrádzajú slovami „ods. 6“ a slová „ods. 4“ sa nahrádzajú slovami „ods. 5“.
8. V § 17 ods. 1 písm. a) sa slová „ods. 5“ nahrádzajú slovami „ods. 6“.
9. V § 17 ods. 1 písm. b) sa slová „ods. 4“ nahrádzajú slovami „ods. 5“.
10. V § 17 ods. 1 písm. e) sa slová „ods. 5“ nahrádzajú slovami „ods. 6“ a slová „ods. 4“ sa nahrádzajú slovami „ods. 5“.
11. V § 17 ods. 3 sa slová „1 a 5“ nahrádzajú slovami „1 a 6“ a slová „1 a 4“ sa nahrádzajú slovami „1 a 5“.
12. § 17 ods. 7 sa slová „ods. 5“ nahrádzajú slovami „ods. 6“ a slová „ods. 4“ sa nahrádzajú slovami „ods. 5“.
13. Za § 20f sa vkladá § 20g, ktorý vrátane nadpisu znie:

„§ 20g

Prechodné ustanovenia k úpravám účinným od 1. decembra 2015

(1) Investičná pomoc schválená do 1. decembra 2015 zostáva v platnosti za podmienok a v takom rozsahu , ako je uvedené v rozhodnutí o schválení investičnej pomoci.

(2) Konania začaté a neskončené pred 1. decembrom 2015 sa dokončia podľa doterajších predpisov.“.

**Čl. III**

**Účinnosť**

Tento zákon nadobúda účinnosť 1. decembra 2015.

1. ) § 13 zákona č. 539/2008 Z. z. o podpore regionálneho rozvoja v znení zákona č. 309/2014 Z. z. [↑](#footnote-ref-1)
2. ) § 5 zákona č. 539/2008 Z. z. v znení zákona č. 309/2014 Z. z. [↑](#footnote-ref-2)
3. ) § 3 ods. 1 písm. c) zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov. [↑](#footnote-ref-3)
4. ) Zákon č. 292/2014 Z. z. [↑](#footnote-ref-4)
5. ) Čl. 107 až 109 Zmluvy o fungovaní Európskej únie (Ú. V. EÚ C 326, 26. 10. 2012).

Zákon č. 231/1999 Z. z. o štátnej pomoci v znení neskorších predpisov. [↑](#footnote-ref-5)